Diari Oficial de la Generalitat Valenciana


Sumari del DOGV 5989, del 06-04-2009 (2009/3643)

Bases particulars reguladores del concurs per a la selecció i adjudicació, per gestió indirecta, del Programa d'Actuació Integrada per al Desenrotllament de la Unitat d'Execució Número 1 del Pla Especial de Protecció i Reforma Interior del Barri de la Seu-Xerea (Exp. 2618 215 5679).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5989

Data del DOGV
:   06-04-2009

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/3643


Data del document
:   26-03-2009

Organisme emissor
:   Ajuntament de València

Tipus de document
:   Informació Pública

Descriptors 

:   * València
    * administració local
    * pla d'urbanisme

Bases particulars reguladores del concurs per a la selecció i adjudicació, per gestió indirecta, del Programa d'Actuació Integrada per al Desenrotllament de la Unitat d'Execució Número 1 del Pla Especial de Protecció i Reforma Interior del Barri de la Seu-Xerea (Exp. 1467 457 5290). [2009/3643]  
L'Ajuntament en Ple, en sessió de 27 de febrer de 2009, va acordar iniciar el procediment per a la gestió indirecta del Programa d'Actuació Integrada en l'àmbit de la Unitat D'execució 1 del Pla Especial de Protecció i Reforma Interior del Barri de la Seu-Xerea (acords plenaris 18.12.1992; 31.05.2002: 26.06.2002).  
Així mateix va aprovar les bases particulars reguladores del concurs per a la selecció i adjudicació de l'esmentat programa d'actuació integrada, i va ordenar la publicació del corresponent anunci del concurs.  
En compliment del que disposa l'article 132 de la Llei 16/2005, de 30 de desembre, de la Generalitat, Urbanística Valenciana, i concordants es publica com a annex el text íntegre de les bases particulars reguladores del concurs.  
Contra l'acord d'aprovació de les bases particulars de programació transcrites, que és definitiu en via administrativa; de conformitat amb els articles 286.2, 447 i 448 del Decret 67/2006, de 12 de maig, del Consell, pel qual es va aprovar el Reglament d'Ordenació i Gestió Territorial i Urbanística i el que establix la Llei reguladora del Règim Jurídic de les Administracions Públiques i del Procediment Administratiu Comú i la Llei reguladora de la Jurisdicció Contenciosa Administrativa, podran interposar-se els recursos següents:  
a) Amb caràcter potestatiu, recurs de reposició davant del mateix òrgan que va dictar l'acord recorregut, en el termini d'un mes, a comptar de l'endemà d'esta publicació en el Diari Oficial de la Comunitat Valenciana.  
Si transcorre un mes des de l'endemà de la interposició del recurs de reposició sense que este haja sigut resolt, podrà entendre's que ha sigut desestimat i interposar recurs contenciós administratiu davant del Jutjat Contenciós Administratiu de València, en el termini de sis mesos, des d'esta desestimació presumpta.  
b) Recurs contenciós administratiu, davant del Jutjat Contenciós Administratiu de València, en el termini de dos mesos comptats des de l'endemà d'esta publicació en el Diari Oficial de la Comunitat Valenciana.  
Tot això sense perjuí que es puga exercir qualsevol altre recurs o acció que s'estime procedent.  
València, 26 de març de 2009.- El secretari: Manuel Latorre Hernández.  
Bases particulars reguladores del concurs per a la programació, per gestió indirecta, de la unitat d'execució número 1 del Pla Especial de Protecció i Reforma Interior del Barri de la Seu-Xerea.  
I. Objecte de les bases particulars de programació  
Les presents bases particulars, que desenrotllen les bases generals reguladores de la gestió indirecta de programes d'actuació integrada, aprovades com a ordenança municipal pel Ple de l'Ajuntament de València el dia 29 de setembre de 2006 (BOP número 242, d'11.10.2006), i la seua modificació número 1, text refós número 1 de les bases generals (Acord plenari de 26.10.2007; BOP 13.02.2008, número 37), es redacten d'acord amb el que preveuen els articles 131.2 de la LUV i 286 del ROGTU.  
Estes bases particulars de programació tenen com a objecte establir les condicions de caràcter tècnic, econòmic, jurídic i administratiu, que hauran de regir el concurs per a la selecció d'una proposta de programa d'actuació integrada i d'un urbanitzador que desenrotlle la unitat d'execució número 1 del Pla Especial de Protecció i Reforma Interior del Barri de la Seu-Xerea Ciutat Vella de València, delimitada al nord i a l'est pel carrer Espada, al sud pel carrer Jovellanos, i a l'oest pel carrer Impertinències i posteriors dels edificis que donen al carrer músic José Iturbi.  
L'expedient es tramita amb el número 266/2007, Secció de Planejament i Gestió del Servici de Gestió de Centre Històric, siti en les dependències municipals de l'avinguda d'Aragó.   
II. Naturalesa i règim jurídic aplicable al contracte per al desplegament i execució del programa   
La naturalesa de la relació contractual que lliga l'adjudicatari del programa amb l'Ajuntament és la de contracte administratiu especial, i en tot el no previst en les presents bases particulars, serà aplicable el text refós número 1 de les bases generals reguladores de la gestió indirecta de programes d'actuació integrada, la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i les seues modificacions aprovades per Decret 36/2007, de 13 d'abril, del Consell (DOCV 17.04.2007), i Decret Llei 1/2008, de 27 de juny, del Consell (DOCV 30.06.2008).  
Seran aplicables supletòriament les disposicions contingudes en la legislació de contractes de les administracions públiques -actualment Llei 30/2007, de 30 d'octubre, de Contractes del Sector Públic- així com en les normes de dret comunitari i la resta de disposicions reguladores de la contractació administrativa de les entitats locals que siguen aplicables.  
III. Ordenació urbanística vigent   
L'ordenació urbanística vigent en l'àmbit de l'actuació integrada, comprensiva de les determinacions pròpies de l'ordenació detallada, està constituïda pel Pla Especial de Protecció i Reforma Interior del Barri de la Seu-Xerea (aprovat definitivament per Acord plenari de 18.12.1992) i la seua modificació parcial (aprovada per acords plenaris de l'Ajuntament de 31 de maig de 2002 i 26 de juliol del mateix any; BOP de 5 de febrer de 2003), que modifica, entre altres, la fitxa de la unitat d'execució 1.   
La unitat d'execució es troba situada dins de l'Àrea de Vigilància Arqueològica 1 definida en el Pla General d'Ordenació Urbana de València, aprovat definitivament per Resolució del conseller d'Obres Públiques, Urbanisme i Transports de 28 de setembre de 1988 (BOE i BOP 14.01.1989; DOGV 16.01.1989).  
El Conjunt Històric de València Ciutat Vella va ser declarat Bé d'Interés Cultural, per Decret 57/1993, de 3 de maig, del Govern Valencià (DOGV de 10 de maig de 1993; número 2020).  
IV. Memòria de necessitats i objectius del programa d'actuació integrada   
1. Memòria de necessitats.  
El PEPRI de 1992 ja arreplegava, en la seua memòria, alguns criteris continguts en la memòria del Pla General, en relació amb els plans especials, proposava intervencions de renovació en els àmbits més degradats de la ciutat antiga, com esta zona en l'entorn del carrer Espada, i la declarava, entre altres, zona d'intervenció prioritària (ZIP).  
Es tracta d'una àrea de característiques molt degradades quant a l'edificabilitat, ocupació i estat dels edificis existents, i es pretén amb esta actuació, la millora de les condicions residencials del barri proposant la consolidació de les parcel·les edificables, renovar i completar la urbanització, així com el manteniment del refugi antiaeri existent al carrer Espada, número 22.  
La catalogació de l'esmentat refugi, així com la seua qualificació com a dotacional públic servici públic sociocultural, està actualment sotmesa a informació pública, expedient número 256/2007 del Servici de Gestió de Centre Històric (DOCV número 5763, de 15 de maig de 2008), per Acord de la Junta de Govern Local de 28 de març de 2008.   
La potenciació del caràcter residencial del barri implica la necessitat de facilitar o afavorir l'aparcament de vehicles per als residents, per la qual cosa en els criteris de puntuació fixats per a la valoració de l'alternativa tècnica, i per a l'aplicació del corresponent barem, es tindrà en compte el nombre més gran de places d'aparcament la construcció de les quals garantisca el concursant, sobre aquelles parcel·les de què resulte adjudicatari i/o sobre les parcel·les d'altres propietaris amb què obtinga acords, o qualsevol altra proposta que assegure el nombre més gran de places d'aparcament per a residents, tenint en compte la possibilitat de sol·licitar la concessió administrativa d'ús privatiu del subsòl públic.  
2. Objectius de la programació.  
1. El programa d'actuació integrada haurà de contindre les previsions necessàries per a satisfer tots els objectius mínims i imprescindibles de la programació a què es referix l'article 124.1 de la LUV, així com aquells altres objectius establits en el planejament vigent, i específicament, els següents:  
a) Garantir la urbanització completa de la unitat d'execució, i la seua connexió i integració amb l'entorn, en condicions tècniques adequades i de conformitat amb els estàndards de qualitat exigits per l'Ajuntament, estenent en este àmbit les noves xarxes d'infraestructura d':electricitat, gas, telefonia, telecomunicacions, sanejament, aigua potable, reg, hidrants i enllumenat públic, així com pavimentació, senyalització, jardineria i mobiliari urbà. Connectant la unitat adequadament amb les xarxes existents i qualitats limítrofs i suplementant-les en tot el que és necessari fins i tot en trams externs a l'àmbit. El disseny de la urbanització haurà de realitzar-se de manera que permeta l'accés de vehicles d'emergència.  
b) L'obtenció gratuïta per l'Ajuntament de València dels sòls dotacionals públics de l'àmbit de l'actuació.  
c) L'obtenció gratuïta per l'Ajuntament de València, com a dotacional servici públic sociocultural, del volum edificat que constituïx actualment el refugi antiaeri, actualment en tràmit de catalogació, en expedient seguit en el Servici de Gestió de Centre Històric, número 256/2007.   
d) De conformitat amb l'article 16.1, b) del Reial Decret Legislatiu 2/2008, de 20 de juny, pel qual s'aprova el Text Refós de la Llei del Sòl, i l'article 21.2,a) de la Llei Urbanística Valenciana, haurà de cedir-se a l'Ajuntament, lliure de càrregues d'urbanització, les parcel·les edificables corresponents al 5% de l'aprofitament tipus, amb destinació a patrimoni públic de sòl.  
e) Garantir el reallotjament dels ocupants legals que siga necessari desallotjar d'immobles situats dins de l'àrea d'actuació i que constituïsquen la seua residència habitual, així com el retorn quan tinguen dret a ell, en els termes establits en la legislació vigent.  
f) Gestionar i executar les investigacions arqueològiques preceptives i totes les obligacions que en matèria d'arqueologia pogueren requerir-se. Conforme a l'article 308 del ROGTU, tenen la consideració de gastos variables aquells derivats de les actuacions i treballs necessaris per a l'elaboració dels informes arqueològics exigibles, així com els corresponents a l'execució de les mesures que siga procedent adoptar d'acord amb les resolucions administratives derivades dels dits informes.  
g) Gestionar i executar el derrocament de totes les edificacions incompatibles amb el planejament, ruïnoses o manifestament inadequades.  
2. Com a objectius complementaris del programa, l'urbanitzador podrà comprometre's a:  
a. Establir terminis per a edificar els solars resultants de l'actuació urbanitzadora, propietat de l'urbanitzador o d'altres propietaris adherits a la seua iniciativa de programa, en terminis més breus que els establits pel programa amb caràcter general.  
b. Dur a terme una intervenció rehabilitadora en el refugi antiaeri que permeta la seua posada en valor i la seua exhibició en condicions adequades.  
c. Sol·licitar la concessió administrativa d'ús privatiu del subsòl públic de propietat municipal per a la construcció de places d'aparcament vinculades a l'edificació residencial o terciària, a fi de complir amb la dotació mínima d'aparcaments en ús residencial establida en l'article 5.131 de les normes urbanístiques del Pla General d'Ordenació Urbana de València aprovat per Resolució del conseller d'Obres Públiques, Urbanisme i Transports de 28 de desembre de 1988, de conformitat amb la disposició addicional del citat PGOU de València (modificació PGOU, aprovació per Resolució del conseller d'Obres Públiques, Urbanisme i Transports de 17 de juny de 1999; BOP 21.VIII.1999) i amb el plec de condicions tècniques, jurídiques i economicoadministratives, aprovat per Acord plenari de l'Ajuntament de València de 26 de març de 1999 i la seua modificació per Acord de Junta de Govern Local de 14 de maig de 2004. Dins dels criteris de puntuació fixats per a la valoració de l'alternativa tècnica, i per a l'aplicació del corresponent barem, es tindrà en compte el nombre més gran de places d'aparcament la construcció de les quals garantisca el concursant, sobre aquelles parcel·les de què resulte adjudicatari i/o sobre les parcel·les d'altres propietaris amb qui obtinga acords.  
V. Paràmetres urbanístics   
Els paràmetres urbanístics, més destacables, de la unitat d'execució número 1 del PEPRI del Barri de La Seu-Xerea, efectuats els mesuraments sobre la base cartogràfica municipal digitalitzada, són els següents:  
UE 1 Seu-Xerea Superfície Edificabilitat   
 de sòl (m²s.) (m²t.)  
Domini públic   
Espai lliure 461,55   
Xarxa viària 72,47   
Total domini públic 534,02   
Domini privat   
Residencial (CHP 121) 644,44 2.577,77  
Total residencial 644,44 2.577,77  
Total domini privat 644,44 2.577,77  
Total àmbit 1.178,46 2.577,77  
   
Índex sòl dotaciona  
 (ISD) (m²s./m²s.) 0,4532   
Índex edificabilitat bruta (IEB)  
 (m²t./m²t.) 2,1874  
Índex edificabilitat residencial   
(IER) (m²t./m²t.) 2,1874  
Ús dominant: residencial plurifamiliar (Rpf)  
Quant als usos caldrà ajustar-se al que disposen els articles 5.2 i 5.3.2 del PEPRI de la Seu-Xerea.  
VI. Criteris i objectius territorials   
No és procedent.  
VII. Criteris d'ordenació urbanística de les propostes de planejament a formular   
Per este Servici de Gestió de Centre Històric es tramita l'expedient núm. 2007/256, relatiu la catalogació del refugi antiaeri existent en l'àmbit d'esta unitat d'execució, al carrer Espada número 22, i la seua qualificació com a dotacional públic servici sociocultural, iniciat per Decret d'Alcaldia de 18 de setembre de 2007, com a conseqüència dels informes emesos per la Conselleria de Cultura, Educació i Ciència i pel Servici Municipal de Patrimoni Històric i Cultural. El document ha sigut sotmés a informació pública, per Acord de la Junta de Govern Local de 28 de març de 2008 (DOCV número 5763, de 15 de maig de 2008). El refugi haurà de ser tractat en l'ordenació detallada com a dotacional públic, de tal forma que el sòl serà qualificat com a residencial privat, i el volum edificat que constituïx actualment el refugi, com a servici públic sociocultural, i podrà materialitzar-se edificació privada sobre esta parcel·la.  
Com a conseqüència de l'anterior, les alternatives tècniques que es presenten hauran de comptar amb un document de planejament de modificació del PEPRI del barri de la Seu-Xerea en l'àmbit de la unitat d'execució núm. 1, que arreplegue amb caràcter obligatori la conservació de l'esmentat refugi en l'ordenació detallada d'acord amb el seu significat històric, fixant com a criteri que s'ha de seguir el de recuperació de la trama històrica del carrer Espada, consolidant l'edificació tenint en compte l'entorn en què s'ubica, i el manteniment dels índexs d'edificabilitat.   
La fitxa de dades de planejament d'esta unitat indica 461,55 metres quadrats de sòl, qualificats d'espai lliure; no obstant això, ha d'entendre's com a espai lliure d'edificació i no com a zona verda, tractant-se en realitat de xarxa viària de vianants amb la finalitat de possibilitar l'accés de vehicles d'emergència.  
No s'admetran propostes de planejament que modifiquen l'àmbit territorial de la unitat d'execució a programar, llevat que es tracte de mers retocs o ajustos de detall en algun punt perimetral de l'actuació o de les seues connexions viàries.  
VIII. Objectius d'edificació privada   
1. Les condicions de les parcel·les edificables, el volum i forma dels edificis i les condicions estètiques de l'edificació són els establits en els instruments de planejament i ordenances d'aplicació.   
Les parcel·les edificables compliran les condicions següents:  
a) Superfície mínima: 60 metres.  
b) Longitud de tots i cada un dels seus límits frontals: 4 metres.  
c) Ha de poder inscriure's un rectangle de 4x8 metres, un dels costats del qual coincidisca amb l'alineació exterior.  
d) Els límits laterals no podran formar un angle inferior a 60 graus sexagesimals amb l'alineació exterior, excepte quan limiten amb una edificació que no es trobe fora d'ordenació substantiu.  
e) El refugi, al tractar-se d'un element amb proposta de catalogació, serà considerat com a parcel·la mínima.  
2. S'haurà de complir, amb el nombre de places d'aparcament suficient per a complir la dotació mínima d'aparcaments d'ús residencial regulada en l'article 5.131 del PGOU, sense perjuí del que establix l'article 5.8 de les ordenances del PEPRI de la Seu-Xerea, podent els concursants sol·licitar la concessió administrativa d'ús privatiu del subsòl públic per a la construcció d'aparcaments complementaris dels construïts davall el sòl privat que se li adjudique o sobre el d'altres propietaris amb qui obtinga acords.  
IX. Prescripcions tècniques dels documents d'ordenació i gestió   
1. L'alternativa tècnica tindrà el contingut següent:  
· Projecte d'urbanització.  
· Document de planejament que tindrà el caràcter de modificació del Pla Especial de Protecció i Reforma Interior del Barri de la Seu-Xerea en l'àmbit de la unitat d'execució número 1, i contindrà una proposta de l'ordenació detallada de l'esmentat àmbit, amb el contingut mínim exigit en la normativa urbanística valenciana, i també en la legislació sobre patrimoni cultural valencià, incloent fitxa de catàleg del refugi antiaeri, havent de sotmetre's en el moment procedimental oportú a informe preceptiu i vinculant de la Conselleria de Cultura i Esport.   
· Memòria de programa.  
· Còpia del resguard de la sol·licitud de cèdula territorial d'urbanització, a l'afectar la modificació al Conjunt Històric de València Ciutat Vella declarat Bé d'Interés Cultural per Decret 57/1993, de 3 de maig, del Govern Valencià, considerat com a part de l'ordenació estructural del planejament municipal, segons el que disposa l'article 34.1 de la Llei de Patrimoni Cultural Valencià.  
2. El projecte de reparcel·lació haurà de tindre en compte l'augment de costos que comportarà, si és el cas, l'edificació a construir sobre el refugi, element a mantindre com a conseqüència de la seua catalogació, fixant a este efecte els oportuns coeficients correctors, així com la incidència que el seu manteniment poguera ocasionar amb relació al possible aparcament a construir en el subsòl. Els propietaris del refugi tindran dret a la indemnització del valor de la construcció de la seua finca originària a càrrec de l'actuació.  
3. Com a prescripcions formals:  
· La documentació gràfica en suport magnètic haurà de realitzar-se sobre la base cartogràfica municipal informatitzada que no haurà de tindre cap tipus de translació o gir respectant, per tant, les coordenades UTM de la cartografia original.  
· Hauran de presentar-se tres còpies en suport paper, acompanyada d'una altra còpia en suport informàtic (un exemplar del projecte en versió PDF, plans i documentació gràfica en versió Autocad 2004). A l'efecte de publicació en la web municipal, es presentarà una còpia més, també en suport informàtic, comprensiva del projecte en versió PDF, plans i documentació gràfica. Una quarta còpia en suport paper es depositarà pel licitador en una copistería ubicada a València, del domicili i l'horari d'atenció al públic de la qual s'informarà en l'avís dels titulars cadastrals afectats, a fi de poder obtindre còpies.  
X. Prescripcions tècniques del projecte urbanització  
1. El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original. No podrà modificar les previsions del pla que desenrotlla. En cap cas, podrà contindre determinacions sobre ordenació, règim del sòl o de l'edificació.   
2. Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística, així com el desenrotllament tècnic de les obres d'urbanització a què es referixen els articles 157 de la LUV i 349 del ROGTU, i inclourà, en tot cas, el mobiliari urbà i les obres de gasificació i telefonia.  
3. El projecte d'urbanització es redactarà d'acord amb el que establix la base general de programació 6a, apartat 1r, lletra a).  
4. La urbanització de l'espai lliure rebrà un tractament de vianants, excloent-ne l'aparcament de vehicles en superfície.  
5. Els espais lliures previstos han de ser tractats utilitzant paviments permeables, pedra calcària de 20x20, i les plantacions d'arbratge tindran el port i edat adequat per a aconseguir almenys el 60% de la seua superfície amb ombres. En tot cas, és necessari estudiar i arreplegar en el projecte d'urbanització totes les urbanitzacions limítrofs, a fi de plasmar una solució coherent i adequada.  
En l'àmbit de la unitat, hi ha alguns arbres de gran altura situats en parcel·les edificables, havent d'identificar cada exemplar i justificar les actuacions sobre ells. Si es tracta d'espècies protegides caldrà ajustar-se al que determine el Servici Municipal de Jardineria.  
6. Per al supòsit d'execució d'aparcaments en el subsòl públic, s'haurà d'incloure una capa de terra vegetal sobre l'aparcament amb la grossària suficient per a permetre la plantació d'arbratge, que exigix un mínim d'un metre de terra, igual que una àmplia superfície de terra al voltant de l'arbre perquè capte l'aigua a través dels extrems de les arrels.  
Qualsevol instal·lació necessària per al funcionament de l'aparcament, se situarà continguda en els futurs edificis pertanyents a l'actuació. En el cas d'establir accessos de vianants d'ús exclusiu per a veïns s'autoritzarà la seua realització en espai públic.   
La localització de les xarxes d'infraestructura que discórreguen per damunt de l'aparcament subterrani, se situaran sempre sobre la llosa d'aparcament, mai penjades d'esta; serà necessari, per tant, deixar l'espai suficient perquè discórreguen adequadament xarxes que en alguns casos necessiten prendre diferents pendents. S'estudiarà i executaran quan siga possible i així ho demanden els servicis i companyies subministradores, que determinades xarxes circulen perimetralment a l'àmbit.  
7. Entre les obres d'urbanització s'inclourà el soterrament de les canalitzacions de subministrament d'infraestructures.   
8. El o els centres de transformació, destinats a abastir d'energia elèctrica en baixa tensió l'àmbit de l'actuació hauran d'ubicar-se en parcel·la privada.  
9. Estudi de control de qualitat per a l'execució d'obres d'urbanització.  
10. Derrocaments a efectuar (descripció, valoració i plans). Hauran de ser tinguts en compte en l'estudi de seguretat i salut, com a tasca de risc, així com les seues corresponents mesures de prevenció. A més, hauran d'incloure's en el projecte amb el suficient detall (pla en què es mostren les construccions a demolir, descripció en memòria, etc.) i no sols en el pressupost. Si no s'inclou en el projecte d'urbanització hauria de presentar-se el corresponent projecte de derrocament i l'estudi de seguretat i salut específic.  
11. Pla d'obra adaptat al projecte d'urbanització, amb especificació de terminis parcials i totals de l'obra a executar.  
12. Conforme a l'article 308 del ROGTU, tenen la consideració de gastos variables d'urbanització els derivats de les actuacions i treballs necessaris per a l'elaboració dels informes arqueològics exigibles, així com els corresponents a l'execució de les mesures que siga procedent adoptar derivades dels dits informes.  
13. Han de presentar-se tres còpies en suport paper, acompanyades d'una altra còpia en suport informàtic (amb un exemplar de tot el projecte en format PDF, i un altre exemplar amb textos en Word, plans en Autocad 2004 i mesuraments i/o pressupostos en programa compatible amb Presto). A l'efecte de publicació en la web municipal, es presentarà una còpia més, també en suport informàtic, comprensiva del projecte, els plans i la documentació gràfica, tot això en versió PDF.  
Una quarta còpia en suport paper es depositarà pel licitador en una copisteria ubicada a València, del domicili i l'horari d'atenció al públic de la qual s'informarà en l'avís dels titulars cadastrals afectats, a fi de poder obtindre còpies.  
XI. Preu de licitació   
El preu de licitació, calculat de conformitat amb la base general de programació 11a, apartat 3, que té caràcter de màxim i que servix de base per a l'establiment de la garantia provisional, ascendix a la quantitat de quatre-cents tres mil quatre-cents noranta euros amb seixanta-quatre cèntims d'euro (403.490,64 €), IVA inclòs.  
Els que desitgen participar en el concurs de programació hauran de presentar resguard acreditatiu de la garantia provisional en els termes que preveu la base general 16a, apartat 1r, lletra D), per import de huit mil seixanta-nou euros amb huitanta-un cèntims d'euro (8.069,81 €), equivalent al 2% del preu de licitació, IVA inclòs.   
XII. Terminis de desplegament i execució del programa   
La proposta de calendari per al desplegament i execució del programa en les seues distintes fases haurà d'ajustar-se al que disposa la base general de programació 6a, apartat 2n, lletra c), (BOP núm. 37, de 13.02.2008), i específicament al que disposa la present base.  
Es fixen els següents terminis màxims:  
1. Fase administrativa prèvia:  
- Un mes, comptat des de la notificació a l'urbanitzador seleccionat de l'aprovació del programa, per a presentar davant de l'Ajuntament els textos refosos dels documents integrants de l'alternativa tècnica, amb les modificacions o correccions imposades en l'acord d'aprovació.  
- Un mes, comptat des de la notificació a l'urbanitzador seleccionat de la resolució per la qual es declare que els esmentats textos refosos s'ajusten a les exigències de l'acord d'aprovació, per a acreditar documentalment davant de l'Ajuntament la pràctica de les notificacions als propietaris de l'aprovació del programa i del seu dret a optar per modificar la modalitat de retribució prevista en este. En les esmentades notificacions s'indicarà als propietaris que disposen del termini de dos mesos per a formalitzar la seua opció.  
- Un mes, a partir de la notificació de l'acord d'aprovació i adjudicació del programa a l'adjudicatari per a la formalització en document administratiu del contracte per al desplegament i execució del programa d'actuació integrada.  
- Dos mesos, comptats des de la finalització del termini d'opció per la modalitat de retribució, per a sotmetre a informació pública el projecte de reparcel·lació.   
- Un mes, comptat des de la notificació a l'urbanitzador seleccionat de l'aprovació del projecte de reparcel·lació, per a la presentació davant de l'Ajuntament del text refós del projecte de reparcel·lació, amb les modificacions o correccions imposades en l'acord d'aprovació. En tot cas, el projecte de reparcel·lació no s'aprovarà si prèviament no s'ha subscrit el contracte per al desplegament i execució del programa i s'han depositat les garanties corresponents.  
- Tres mesos, comptats des de la notificació a l'urbanitzador seleccionat de la resolució per la qual es declare que l'esmentat text refós s'ajusta a les exigències de l'acord d'aprovació, per a pagar o consignar els creditors nets del compte de liquidació provisional, elevació a escriptura pública del projecte de reparcel·lació i inscripció registral d'este.   
2. Fase d'execució material de les obres d'urbanització:  
- Les excavacions arqueològiques de la unitat d'execució hauran d'iniciar-se dins del termini d'un mes següent a l'aprovació definitiva del projecte de reparcel·lació, una vegada pagats o consignats els creditors nets del compte de liquidació provisional, i una vegada subscrita la corresponent acta de replantejament.  
· Per al supòsit de no-eecució de l'aparcament:  
a) Inici d'obres d'urbanització: un mes des de la finalització de les excavacions arqueològiques.  
b) Finalització: 12 mesos a comptar del seu inici, i s'acreditarà la seua finalització per mitjà del certificat final d'obres expedit pel seu director facultatiu.  
· Per al supòsit d'execució de l'aparcament vinculat a l'edificació privada, se simultaniejaran els anteriors terminis amb els procediments de llicències d'edificació sense que en cap cas es puga superar el termini màxim assenyalat en l'apartat següent, punt 3.  
- Recepció per l'Ajuntament: abans del termini de dos mesos des de l'oferiment formal per a eixa recepció.  
- Termini de garantia: 12 mesos des de l'acta de recepció.  
- Els terminis d'execució seran prorrogables per causa justificada, no imputable a l'urbanitzador. Sense perjuí del que s'ha dit anteriorment, l'incompliment dels terminis fixats per a la presentació del projecte de reparcel·lació donarà lloc a la resolució del contracte i de l'adjudicació del programa. La demora injustificada en la terminació de l'obra donarà lloc a l'aplicació del règim general previst en l'article 143 de la LUV.  
- Els terminis assenyalats en esta base podran ser alterats per les propostes, de manera que s'assumisquen uns terminis d'execució més rigorosos o uns majors terminis de garantia.  
- L'incompliment per causa imputable a l'urbanitzador dels terminis, i si és el cas, de les pròrrogues que puguen concedir-se d'acord amb la base general de programació 28a, apartat 2, comportaran l'aplicació de les penalitats establides en la base general de programació 29a.  
3. Sol·licitud de llicències d'edificació dels solars resultants.  
L'urbanitzador haurà de sol·licitar llicència per a l'edificació dels solars de la seua propietat en el termini màxim d'un any des de la recepció de les obres d'urbanització. La resta de propietaris haurà de fer-ho en el termini màxim de dos anys des de la dita data.  
XIII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en la vigent legislació de contractes de les administracions públiques.  
3. Caldrà ajustar-se al que disposa la base general de programació 8a.  
4. Pel que es referix a la documentació acreditativa de la capacitat i personalitat jurídica del concursant, i si és procedent, la seua representació, regirà el que preveu la base general de programació 16a, apartat 1r, A).  
XIV. Solvència econòmica i financera   
Per a la justificació de la solvència econòmica i financera caldrà ajustar-se al que disposa la base general de programació 16a, apartat 1r, B).  
XV. Solvència tècnica i professional   
Per a la justificació de la solvència econòmica i financera caldrà ajustar-se al que disposa la base general de programació 16a, apartat 1r, C).  
XVI. Garantia definitiva  
L'import de la garantia definitiva serà del 10% de les càrregues d'urbanització del programa (CU) fixades en l'acord d'aprovació i adjudicació d'este, exclosa l'estimació preliminar de les indemnitzacions i la resta de gastos variables a què es referix l'article 308 del ROGTU i incrementades amb el 16% d'IVA.  
D'acord amb la base general de programació 24a, apartat 7, haurà de constituir-se la garantia definitiva per import del 20% de les càrregues d'urbanització del programa en el supòsit d'adjudicació a un licitador la proposició del qual haguera estat sotmesa inicialment a presumpció de temeritat.  
L'urbanitzador seleccionat haurà de depositar la garantia definitiva en la caixa de la corporació en el termini i forma que s'assenyala en l'esmentada base general de programació 24a, i acreditar la seua constitució davant del Servici de Gestió del Centre Històric, Secció de Planejament i Gestió.  
XVII. Termini i lloc per a la presentació de proposicions  
La presentació de les proposicions pels interessats a participar en el concurs de programació s'ajustarà al que disposa la base general de programació 15a, amb les especialitats següents:  
1. Termini de presentació: les proposicions es presentaran en el termini màxim de quatre mesos, comptats a partir de la data d'enviament de l'anunci de concurs al Diario Oficial de la Unión Europea, data que es farà constar en tots els anuncis de licitació.  
2. Lloc de presentació: les proposicions es presentaran en les dependències síties en la planta sexta de l'edifici consistorial de l'avinguda d'Aragó, núm. 35, del Servici de Gestió de Centre Històric, Secció de Planejament i Gestió, i entre les 09.00 i les 13.00 hores de tots els dies hàbils, excepte els dissabtes.  
XVIII. Documentació integrant de les proposicions  
Les proposicions dels interessats a participar en el concurs de programació -que implica l'acceptació de les bases generals i les bases particulars reguladores d'este pels aspirants-, es presentaran en els següents tres sobres diferents, firmats pel licitador o persona que el represente i on s'indicaran el nom i cognoms o raó social del proponent, comprensius cada un d'ells de la documentació indicada en la base general de programació 16a:  
1r) Sobre B: documentació administrativa: es presentarà en sobre tancat, en l'anvers del qual s'escriurà: «Sobre B: documentació administrativa per a prendre part en el concurs per a la programació, per gestió indirecta, de la unitat d'execució núm. 1 del PEPRI del Barri de la Seu-Xerea».  
2n) Sobre A: alternativa tècnica:  
En ell haurà d'incloure's la memòria de programa, amb el contingut especificat en la base general de programació 6a, apartat 2n, que es presentarà en sobre tancat, en l'anvers de la qual s'escriurà «Sobre A: alternativa tècnica per a prendre part en el concurs per a la programació, per gestió indirecta, de la unitat d'execució núm. 1 del barri de la Seu-Xerea».  
Al dit sobre s'acompanyarà, amb el caràcter de documentació oberta o a la vista, la documentació tècnica a què es referix la base general de programació 6a, apartat 1r, i la base particular IX, consistent en projecte d'urbanització i document de planejament que tindrà el caràcter de modificació del Pla Especial de Protecció i Reforma Interior del Barri de la Seu-Xerea en l'àmbit de la unitat d'execució número 1, que contindrà una proposta de l'ordenació detallada de l'esmentat àmbit en què s'inclourà la fitxa de catalogació del refugi antiaeri; còpia del resguard de la sol·licitud de cèdula territorial d'urbanització, per afectar la modificació al Conjunt Històric de València Ciutat Vella declarat Bé d'Interés Cultural, tot això prèviament exposat al públic per l'aspirant a urbanitzador pels seus propis mitjans, per mitjà de sengles anuncis publicats en el Diari Oficial de la Comunitat Valenciana i en un diari d'àmplia difusió a la localitat.  
La documentació que es troba en poder d'este sobre serà objecte de valoració a l'efecte d'aprovació del programa i adjudicació de la condició d'urbanitzador.  
3r) Sobre P: proposició juridicoeconòmica:  
Comprendrà la proposició juridicoeconòmica, amb el contingut mínim especificat en la base general de programació 7a, que es presentarà en sobre tancat, en l'anvers de la qual s'escriurà «Sobre P: proposició juridicoeconòmica per a prendre part en el concurs per a la programació, per gestió indirecta, de la unitat d'execució núm. 1 del PEPRI del Barri de la Seu-Xerea».  
No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
 Dels pressupostos d'urbanització a incloure en la proposició economicofinancera es presentaran tres còpies en suport paper, acompanyades d'una altra còpia en suport informàtic (versió Presto 8.82 o compatible).  
En el sobre P haurà d'incloure's, a més, el model de proposició ajustat al previst en les presents bases particulars.  
La documentació que es troba en poder d'este sobre serà objecte de valoració a l'efecte d'aprovació del programa i adjudicació de la condició d'urbanitzador.  
De conformitat amb el que disposa la base general 17, cada concursant no podrà presentar més d'una proposició, sense perjuí de la possibilitat d'admetre variants dins dels límits assenyalats en l'article 309 del ROGTU. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
XIX. Criteris d'adjudicació   
Els criteris d'adjudicació que seran objecte de valoració a l'efecte de l'adjudicació del programa, per orde decreixent d'importància, inclosa la seua ponderació, així com la documentació susceptible de valoració a estos efectes, són els que s'assenyalen a continuació.  
Es valoraran amb caràcter independent els documents corresponents a l'alternativa tècnica i a la proposició juridicoeconòmica.  
Si es tracta d'un programa d'actuació integrada, l'alternativa tècnica del qual ha d'anar acompanyada d'un instrument de planejament que modifica -per trobar-se en l'àmbit d'un Bé d'Interés Cultural, Conjunt Històric de València Ciutat Vella- l'ordenació estructural, i que tindrà el caràcter de modificació del Pla Especial de Protecció i Reforma Interior del Barri de la Seu-Xerea en l'àmbit de la unitat d'execució número 1, a més d'un projecte d'urbanització, i per tractar-se d'una unitat d'execució en sòl urbà l'ús característic del qual és el residencial, la puntuació de l'alternativa tècnica representarà un percentatge del 70% de la valoració amb relació a la proposició juridicoeconòmica, que representarà un 30%.   
1. Criteris de puntuació de l'alternativa tècnica (100 punts).  
De l'alternativa tècnica, que representarà un 70% del total, es fixen els següents criteris de puntuació:   
1. La qualitat tècnica de l'ordenació proposada.  
Barem: de 0-50 punts.  
Document susceptible de valoració: document de planejament:   
Modificació del Pla Especial de Protecció i Reforma Interior del Barri de la Seu-Xerea en l'àmbit de la unitat d'execució número 1.  
2. La resolució adequada de la integració de l'actuació en el seu entorn.   
Barem: de 0-10 punts.  
Document susceptible de valoració: projecte d'urbanització.  
3. La millor estructuració de dotacions públiques i espais lliures.   
Barem: de 0-10 punts.  
Document susceptible de valoració: document de planejament: modificació del Pla Especial de Protecció i Reforma Interior del Barri de la Seu-Xerea en l'àmbit de la unitat d'execució número 1.  
4. La qualitat tècnica de les solucions i dels materials proposats per a la urbanització.  
Barem: de 0-10 punts.  
Document susceptible de valoració: projecte d'urbanització.  
5. Mitjans per al control de la qualitat de cada una de les prestacions que constituïxen l'objecte del programa.  
Barem: de 0-5 punts.  
Document susceptible de valoració: projecte d'urbanització.  
6. Calendari de terminis per a l'execució i desenrotllament del programa, rebaixant els terminis màxims establits en l'anterior base particular XII.  
Barem: de 0-5 punts.  
Document susceptible de valoració: memòria de programa.  
7. Compromisos addicionals assumits voluntàriament i a càrrec seu per l'urbanitzador, com el d'edificació simultània a la urbanització, intervenció rehabilitadora en el refugi antiaeri, i, en particular, el compromís de sol·licitar la concessió administrativa d'ús privatiu del subsòl públic per a l'execució d'aparcaments vinculats a l'edificació privada residencial; es valorarà el nombre més gran de places d'aparcament la construcció de les quals garantisca el concursant, sobre aquelles parcel·les de què resulte adjudicatari i/o sobre les parcel·les d'altres propietaris amb qui obtinga acords.  
Barem: de 0- 10 punts.  
Document susceptible de valoració: memòria de programa.  
La puntuació mínima (el llindar mínim) que haurà de superar en el seu conjunt l'alternativa tècnica per a poder ser valorada la corresponent proposició juridicoeconòmica que la desenrotlle és la de 50 punts.   
2. Criteris de puntuació de la proposició juridicoeconòmica (100 punts).  
De la proposició juridicoeconòmica, que representarà un 30% del total, es fixen els següents criteris de puntuació:   
1. El menor import de les càrregues d'urbanització, expressats en euros per metre quadrat d'edificabilitat.   
Barem: de 0-35 punts.  
Document susceptible de valoració: proposició economicofinancera.  
2. La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per reparcel·lació forçosa com a retribució a compte de tercers amb els que no tinga contracte suficient.   
Barem: de 0-25 punts.  
Document susceptible de valoració: proposició economicofinancera.  
3. La major proporció de terrenys propis o d'associats que hagen de quedar afectes amb garantia real inscrita en el Registre de la Propietat, al compliment de les obligacions especials d'edificació derivades de l'aprovació del programa.  
Puntuació: de 0-35 punts.  
Document susceptible de valoració: proposició economicofinancera.  
4. Compromisos financers per a l'execució de les obligacions complementàries assumides voluntàriament i a costa seua per l'urbanitzador.  
Puntuació: de 0-5 punts.  
Document susceptible de valoració: proposició economicofinancera.  
Als efectes previstos en l'article 135.5 de la LUV, el llindar mínim es fixa en 50 punts, per la qual cosa en el cas que cap de les proposicions aconseguira esta puntuació, es declararà desert el concurs.   
XX. Model de proposició  
El model de proposició, que s'inclourà en el sobre P, datat i firmat pel proponent, on es formularan totes les quantitats en euros i IVA exclòs, i expressades en lletra i número, serà el següent:  
Model de proposició  
(Nom i cognoms) ..., amb DNI (o, si és el cas, el document que actue en representació seua), domiciliat a l'efecte de notificacions a ..., en el seu propi nom/o obrant en nom de ..., telèfon ..., correu electrònic ..., i fax número ..., havent tingut coneixement de l'anunci de concurs de programació per a l'adjudicació, per gestió indirecta, del Programa d'Actuació Integrada de la Unitat d'Execució Núm. 1 del Pla Especial de Protecció i Reforma Interior del Barri de la Seu-Xerea, manifesta:  
Que acceptant incondicionalment la totalitat de les clàusules contingudes en les bases generals i particulars de programació, sense cap excepció, declara que reunix totes i cada una de les condicions exigides per a resultar adjudicatària del programa, que no està sotmés a cap de les prohibicions de contractar previstes en la legislació de contractes de les administracions públiques, i, s'obliga, per al supòsit de resultar seleccionat urbanitzador, al compliment del dit contracte d'acord amb la següent oferta econòmica:  
1. Pressupost de licitació (PL) ...  
2. Cost de projectes (CP) ...   
3. Gastos de gestió de l'urbanitzador (GG) ...  
4. Benefici empresarial de l'urbanitzador (BE) ...  
5. Càrregues d'urbanització (CU) ...  
Lloc, data i firma del proponent.  
(Totes les quantitats aniran quantificades en euros i expressades en lletra i número).  
XXI. Mesa de programació  
De conformitat amb el que disposa la base general de programació 19a, la mesa de programació serà presidida per l'alcalde o alcaldessa de la corporació, qui podrà delegar l'exercici de la presidència en el regidor delegat d'Urbanisme i Habitatge, i formaran part d'esta, com a vocals, els següents funcionaris, en qualitat de titulars:  
- Pedro García Rabasa, el qual assumirà simultàniament les funcions de secretari de la mesa de programació, i podrà delegar la dita funció en qualsevol altre funcionari integrant d'esta.  
- Ramón Brull Mandingorra.   
- José Vicente Sánchez Tarazaga Marcelino.  
- Mercedes Casanova Llorens.   
Formaran part de la mesa de programació, en qualitat de suplents, els funcionaris següents:  
- Manuel Latorre Hernández, el qual assumirà simultàniament les funcions de secretari de la mesa de programació, i podrà delegar la dita funció en qualsevol altre funcionari integrant d'esta.  
- Vicente Zaragoza Bolinches.  
- Francisco Javier Móner González.  
- Vicente Pastor Grau.  
XXII. Garantia definitiva  
L'import de la garantia definitiva serà del 10% de les càrregues d'urbanització del programa (CU) fixades en l'acord d'aprovació i adjudicació d'este, exclosa l'estimació preliminar de les indemnitzacions i la resta de gastos variables a què es referix l'article 308 del ROGTU i incrementades amb el 16% d'IVA.  
D'acord amb la base general de programació 24a, apartat 7, haurà de constituir-se la garantia definitiva per import del 20% de les càrregues d'urbanització del programa en el supòsit d'adjudicació a un licitador la proposició del qual haguera estat sotmesa inicialment a presumpció de temeritat.  
L'urbanitzador seleccionat haurà de depositar la garantia definitiva en la caixa de la corporació en el termini i forma que s'assenyala en l'esmentada base general de programació 24a, i acreditar la seua constitució davant del Servici de Gestió del Centre Històric, Secció de Planejament i Gestió.  
XXIII. Formalització del contracte   
La formalització del contracte per al desplegament i execució del programa es realitzarà en la forma i terminis assenyalats en la base general 25.   
XXIV. Dictamen del Consell del Territori i Paisatge   
De conformitat amb el que preveu l'article 286.1.c) del ROGTU, en relació amb l'article 136.4 de la LUV, es fa constar que no serà exigible el dictamen del Consell de Territori i Paisatge.  
XXV. Compliment.   
1. El contracte s'entendrà complit amb motiu de l'adequada execució de la totalitat de les prestacions incloses, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.   
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als dos mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.  
6. El termini de garantia serà de 12 mesos des del moment en què s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten.  
Finalitzat este període, serà procedent la devolució de les garanties prestades per l'adjudicatari.  
7. L'incompliment, per causa imputable a l'urbanitzador, dels terminis i, si és el cas, de les pròrrogues que puguen concedir-se d'acord amb el que disposa la base general de programació 28a, apartat 2, comportaran l'aplicació de les penalitats establides en la base general de programació 29a.   
XXVI. Resolució  
Caldrà ajustar-se al que disposa la base general de programació 34.  
XXVII. Prerrogatives de l'administració   
L'Ajuntament ostenta totes les prerrogatives que, en general, reconeix la legislació de contractes de les administracions públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.  
XXVIII. Jurisdicció competent   
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
València, 26 de març de 2009.- El secretari: Manuel Latorre Hernández.